
RAPORT

asupra propunerii legislative pentru modificarea şi completarea Legii nr.44/1.07.1994 privind veteranii de război, precum şi unele drepturi ale invalizilor şi văduvelor de război

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea Legii nr.44/1.07.1994 privind veteranii de război, precum şi unele drepturi ale invalizilor şi văduvelor de război, trimisă cu adresa nr.121 din 12 mai 2003.


La întocmirea prezentului raport, Comisia a avut în vedere avizul primit de la Consiliul Legislativ şi punctul de vedere al Guvernului.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor ordinare, conform prevederilor constituţionale, şi are ca obiect de reglementare modificarea şi completarea Legii nr.44/1994 privind veteranii de război, precum şi unele drepturi ale invalizilor şi văduvelor de război.
Comisia propune Plenului respingerea propunerii legislative din următoarele considerente:
1. Legea nr.44/1994, republicată, a avut în vedere, pe lângă acordarea unor indemnizaţii şi a unor prestaţii în natură în scopul protejării veniturilor băneşti ale veteranilor.
2. Transformarea acestor prestaţii dedicate vârstei în “indemnizaţii compensatorii” va conduce la o serie de discriminări atât între veterani cât şi faţă de alte categorii beneficiare ale unor legi cu caracter reparatoriu, cărora li s-au acordat prestaţii în natură prin similitudine cu cele ale Legii nr.44/1994.
3. Instituind opţionalitatea, nu se poate face o previziune pentru a cunoaşte influenţele asupra bugetului de stat şi a celor locale.
4. Compensarea în bani a terenurilor neacordate este în fază de elaborare şi se va stabili prin hotărâre a Guvernului, luându-se în considerare valoarea terenului la care erau îndreptăţiţi potrivit legii.

La dezbaterea acestei propuneri legislative au participat ca invitaţi din partea Ministerului Apărării Naţionale – d-l lt. Col. Gabriel Fotache – şef birou veterani, d-l mr. Mihai Dănilă – consilier juridic şi d-na Mădălina Cioiulescu – consilier juridic.

La lucrările comisiei au fost prezenţi 18 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 23 septembrie 2003, Comisia propune respingerea acesteia cu 9 voturi pentru şi 3 voturi împotrivă.

